钦定古今图书集成/明伦汇编/氏族典/第560卷 > 司马康
## 钦定古今图书集成/明伦汇编/氏族典/第560卷 > 司马康

按《宋史司马光传》：“光子康，字公休，幼端谨，不妄言笑，
事父母至孝，敏学过人，博通群书，以明经上第。光修
《资治通鉴》，奏检阅文字。丁母忧，勺水不入口三日，毁
几灭性。光居洛，士之从学者，退与康语，未尝不有得
涂之人。见其容止，虽不识，皆知其为司马氏子也。以
韩绛荐，为秘书，由正字迁校书郎。光薨，治丧皆用礼”
经家法，不为世俗事。得遗恩，悉以与族人。服除，召为
著作佐郎兼侍讲。上疏言：“愿及今秋熟，令州县广籴
民食，所馀悉归于官。今冬来春令流民就食，候乡里
丰穰，乃还本土。”拜右正言，以亲嫌未就职。康自居父
丧，居庐蔬食，寝于地，遂得腹疾，至是不能朝谒。赐优
告。疾且殆，犹具疏所当言者以待。年四十一而卒。诏
赠右谏议大夫。康为人廉洁，口不言财。初，光立《神道
碑》，帝遣使赐白金二千两，康以费皆官给，辞不受，不
听，遣家吏如京师纳之，乃止。